[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 2.4.2008

COM(2008) 167 окончателен

ДОКЛАД НА КОМИСИЯТА ДО СЪВЕТА И ДО ЕВРОПЕЙСКИЯ ПАРЛАМЕНТ

Специален административен район Макао: Годишен доклад за 2007 г .

ДОКЛАД НА КОМИСИЯТА ДО СЪВЕТА И ДО ЕВРОПЕЙСКИЯ ПАРЛАМЕНТ

Специален административен район Макао: Годишен доклад за 2007 г .

Кратко изложение

Осем години след предаването на Макао, изпълнението на принципа „една страна — две системи“ продължава да работи задоволително, като позволява запазването на неповторимото общество на Макао, неговия начин на живот, върховенството на закона и основните свободи. През 2007 г., насърчавано от прагматичния подход от двете страни, сътрудничеството с ЕС продължи да се задълбочава и да отбелязва добър напредък. След застой в края на 90-те години, от 2002 г. икономиката на Макао се възстанови значително, основно благодарение на либерализацията и последвалото бурно развитие в хазартния сектор – като Китай даде тласък на казината и на местната туристическа индустрия (чрез Схемата за посетители от континента), както и на икономиката като цяло, предоставяйки на Макао привилегирован достъп до континенталните си пазари. Въпреки това предизвиква тревога липсата на институционални и административни реформи, които да обезпечат по-голяма прозрачност и по-пряка отчетност. Правителството на Макао отчита и възнамерява да се заеме с предизвикателствата в социалния сектор, опазването на околната среда и администрацията, които са резултат от извънредно бързия икономически растеж.

Въведение

През 2007 г. бе отбелязана осмата годишнина от предаването на Макао на Китай през 1999 г. С предаването, територията получи статут на Специален административен район на Китайската народна република. Обединението на Макао с континенталната част е основано на принципа „една страна — две системи“ и на Основния закон на Макао приет от Общодържавния конгрес на народните представители на Китайската народна република. Основният закон гарантира, че съществуващата система в Макао и начинът на живот ще останат непроменени за период от петдесет години. Запазването на бизнес средата, върховенството на закона и основните свободи в територията бе и продължава да бъде целта на подкрепата на ЕС за принципа на Китай „една страна — две системи“, като този принцип дава добри резултати като цяло.

1. Сътрудничество между ЕС и Макао през 2007 година

През 2007 г. Макао продължи да бъде значим партньор на ЕС, като и двете страни имат общи ценности и интереси в икономическата, регулаторната, социалната, образователната и културната област. През 2007 г. бяха проведени две срещи на Съвместния комитет за сътрудничество между ЕС и правителството на Специалния административен район Макао - 12-тата среща на Съвместния комитет (СК) ЕС-Макао, проведена на 7 февруари в Макао, и 13-тата среща на Съвместния комитет ЕС-Макао, проведена в Брюксел на 10 декември 2007 г. Двете срещи обърнаха внимание на продължаващото сътрудничество между ЕС и Макао и проучиха бъдещи насоки като следствие на Съобщението на Комисията от 2006 г. озаглавено „Европейският съюз, Хонконг и Макао: възможности за сътрудничество през периода 2007 – 2013 г.“[1]. Правната основа за този диалог и сътрудничество е Споразумението за търговия и сътрудничество между Европейската икономическа общност и Макао, подписано през 1992 г. Следващата среща на Съвместния комитет ЕС-Макао е предвидена за втората половина на 2008 г. в Макао.

Успешната Програма за правно сътрудничество между ЕС-Макао завърши в началото на 2007 г. с голяма конференция в Макао на тема „ Една страна, две системи, три законодателни разпоредби –— перспективи за развитие“, 5—7 февруари 2007 г., на която присъстваха много водещи експерти по конституционно право от Макао, Хонконг и континентален Китай, както и от много държави-членки на Европейския съюз.

През 2007 г. сътрудничеството между ЕС-Макао в областта на имиграцията продължи да напредва през 2007 г. с действителното прилагане на Споразумението за повторно приемане между ЕС-Макао и успешната програма за обучение на служителите от имиграционните служби на Макао MIGRAMACAO.

Търговското и икономическо сътрудничество между ЕС-Макао беше подсилено през 2007 г. чрез няколко конкретни прояви в рамките на Международния търговски панаир в Макао, 18-21 октомври, 2007 г.

Европейската Комисия приветства значителните усилия на правителството на Специалния административен район Макао през 2007 г. да предотвратява и да се бори срещу изпирането на пари и срещу финансирането на тероризма. Следвайки обвиненията за изпиране на пари, отправени от Министерството на финансите на САЩ срещу Banco Delta Asia (BDA), паричните институции на Макао поеха управленския контрол на BDA като въведоха редица реформи преди да върнат управлението на първоначалните акционери.

Европейската Комисия отчита подобряването на процедурите за обществените поръчки, целящи повишаване на прозрачността и укрепване на регулаторната рамка, за да се гарантира честната и открита конкуренция, и насърчава Макао да продължи да развива тази политика на административна реформа и предотвратяване на корупцията.

Накрая, Комисията започна проучвателни разговори с Макао с оглед насърчаване въвеждането на мерки, еквивалентни на Директивата на ЕО за данъчно облагане на лихвите по спестовни влогове. Целта на Директивата на ЕС за данъчно облагане на лихвите по спестовни влогове е да позволи на държавите-членки, чрез обмен на информация, да упражняват ефективно правата си да облагат с данък дохода от лихвата, изчислена върху спестяванията, които физически лица, живеещи в ЕС, получават в държава, различна от адресната им регистрация, за целите на данъчното облагане. Директивата не се намесва в националното данъчно законодателство и не налага на никоя държава задължително въвеждане на данъци, удържани при източника.

Двустранната търговия със стоки между ЕС и Макао продължи да намалява като резултат от намаляващия внос на облекла от Макао като следствие на постепенното прекратяване на Споразумението за текстила и облеклото. През първите девет месеца на 2007 г. вносът на стоки от Макао спадна с около 12 % до 366 млн. EUR. От друга страна, количеството стоки, изнесени от ЕС за Макао, отбеляза рязко нарастване от 28 % и достигна 146 млн. EUR поради голямото търсене на средства за производство и на специфични потребителски продукти, съчетано с бързия икономически растеж на Макао.

В областта на външните отношения Макао продължи да играе роля на платформа за развитие на международните отношения на Китай с португалоезичния свят посредством механизмите, осъществявани в сътрудничество с централното правителство на Китайската народна република.

2. Политически и икономически развития

През 2007 г. Комисията продължи да наблюдава институционалното, икономическото и социалното развитие в Макао на основата на своя официален ангажимент, поет през 1999 г. „да следи внимателно и да насърчава прилагането на принципа „една държава, две системи“ с цел да поддържа в пълна степен политическата, икономическата и културната автономия на Макао“[2].

Отношенията между Специалния административен район и континенталната област са относително спокойни. Дори преди Китай да възобнови упражняването на суверенитет, в Макао се усещаше влиянието на Китайското правителство и на някои от неговите агенции, като например Бюрото за обществена сигурност. Престъпленията свързани с хазартната индустрия (изпирането на пари, войните между престъпни групи, корупцията и др.) са причина за безпокойство и Макао е подложено на натиск от континенталната част на Китай, както и от други държави, като например САЩ, да приведе своето законодателството и прилагане на законите в съответствие с международните практики.

До настоящия момент не е било изисквано от Националния народен конгрес да интерпретира Основния закон на Макао и независимостта на съдебната власт на Макао не е била подлагана на съмнение. Напредъкът към демокрация не е сериозен проблем, защото за разлика от Основния закон на Хонконг, Основният закон на Макао не постановява, че общото избирателно право е крайна цел на конституционното развитие, въпреки че предоставя възможност за изменение на начина за избор на главния управител и на законодателите.

В политическото обръщение за 2008 г., направено на 13 ноември 2007 г., главният управител на Макао Edmund Ho заяви, че не би било възможно да се въведат директни избори през 2009 г. или веднага след 2009 г., както и че въпросът трябва да бъде предварително внимателно проучен. Европейската комисия взема под внимание това заявление и очаква стартирането на плана за развитие на демокрацията. Господин Ho заяви също така, че възнамерява да изпълни правните процедури в периода на неговия мандат — т.е. до 2009 г. — за законодателство във връзка с член 23 от Основния закон, който постановява, че Макао трябва да гласува закони, които „забраняват каквото и да е действие на измяна, отделяне, размирици и подривна дейност срещу Централното народно правителство, или кражбата на държавни тайни с цел да попречат на чужди политически организации или органи да извършват политическа дейност в района, …“.

Правосъдната система и органите за правоприлагане в Макао продължават да показват добри резултати. Ефективната защита на свободите и основните права, чрез компетентни и независими съдилища, е основен стълб на начина на живот в Макао. През 2007 г. вниманието на обществеността беше привлечено от процеса в съда на Макао срещу г-н Ao Man-long, министър на транспорта и общественото строителство в предишното правителство на Макао, който беше обвинен в получаване на подкупи и изпиране на пари .

Отразявайки общественото мнение, пресата на Макао критикува държавната администрация за преразходи, извършени от общинските съвети, за предполагаеми тайни споразумения в ущърб на трета страна между правителството и предприятията за продажби на земя и внос на работна ръка, за нарастващите социални различия.

През 2007 г. се състояха няколко обществени протеста (1 май, 1 октомври и 1 декември), които изразяват загрижеността на малки, но шумно изразяващи мнението си, слоеве на обществото на Макао. Сред страничните ефекти на забележителния икономически напредък на Макао, започнал от 2002 г., са спадащите реални доходи на някои по-бедни хора и на тези, които имат фиксирани доходи, също така неизбежният стрес, външни фактори на околната среда и проблеми от физически характер, както и разходите, произтичащи от бързата урбанизация, пренаселеност, икономическо развитие и социални промени.

През 2007 г. правителството на Макао започна да отчита и взима мерки за тези икономически, екологични и социални трудности. Главният управител Edmund Hо обяви мерки, които да удовлетворят и облекчат тези тревожни въпроси: намаляване на ставките в подоходното облагане за хората с по-ниски доходи; по-нисък данък върху собствеността за по-евтините имоти; увеличение на възнагражденията на държавните служители; построяването на 19 000 нови обществени жилищни единици; повече правомощия за Комисията срещу корупцията и различни други субсидии и инициативи за помощ в социалната и културната сфера.

През 2007 г. икономическият растеж на Макао продължи забележителния си възход. Когато монополът върху казината беше либерализиран през 2002 г., броят нa притежателите на лицензии се увеличи до шест и приходите от хазарт нараснаха повече от три пъти в рамките на пет години, изпреварвайки от водещата позиция на Лас Вегас. Туризмът и хазартът продължиха да бъдат опори на икономиката на Макао, подкрепяни от нарастващия брой на възторжени посетители от континентален Китай и от целия свят. Огромните чуждестранни инвестиционни проекти промениха облика на града, като категорично направиха от Макао международен притегателен център за туризъм и инвестиции. Следвайки двуцифрения растеж през 2006 г., ръста на действителния брутен вътрешен продукт се увеличи с 20% за първите три тримесечия на 2007 г. Приходите от данъци нараснаха с около 50% през 2007 г., създавайки значителен излишък за правителството. Брутният вътрешен продукт на глава от населението на Макао надвиши брутния вътрешен продукт на Хонконг.

3. Перспективи за бъдещето

Комисията отчита, че като цяло принципът „една страна — две системи“ се спазва и работи в полза на жителите на Макао. Важно е правителството на Специалния административен район да продължава да се ползва с висока степен на автономност в областта на икономиката, търговията, данъчната политика, финансовите и регулаторни въпроси, както и гражданите на Макао да продължат да имат своя собствена правна система, независима съдебна система, право на частна собственост, свобода на словото и система на пазарна икономика.

Макао е също така изправено пред редица предизвикателства, свързани с качеството на околната среда, особено в поддържането и управлението на архитектурното и културното наследство, качеството на въздуха, качеството на водата, енергийната ефективност,третирането на отпадъците и стандартите за ниски емисии на газове от превозните средства.

В този контекст Макао ще се нуждае от по-тесни връзки и сътрудничество с континенталната част на Китай, в частност с провинция Guangdong, с Shenzhen и Zhuhai, както и с Хонконг. Такова сътрудничество е от съществена важност с оглед на търговията и имиграционните вълни, както и за прилагането на законите, за укрепване на административния капацитет и за справянето с предизвикателства, свързани с околната среда. Също така трябва да се има в предвид значимия принос от науката, предоставян от възможностите за сътрудничество в Седмата рамкова програма за научни изследвания на ЕС. Комисията вярва, че ЕС може и желае да даде съответен принос като предложи своя опит.

[1] „Европейският съюз, Хонконг и Макао: възможности за сътрудничество през периода 2007 – 2013 г.“ Съобщение от Комисията до Съвета и Европейския парламент COМ(2006) 648 окончателен от 26.10.2006 г.

[2] Съобщение от Комисията до Съвета и Европейския парламент „Европейският съюз и Макао: след 2000 година“, Брюксел, 12.11.1999 г., COM (1999) 484 окончателен.